# ACTA DE LA SESSIÓ ORDINÀRIA CELEBRADA PER L’AJUNTAMENT PLE EL DIA 31 D’OCTUBRE DE 2011.

**Identificació de la sessió**

Caràcter: Ordinari

Data: 31 d’octubre de 2011

Lloc: Sala d’Actes de l’Ajuntament de Fontcoberta

Hora. Les 21’30h.

**Assistents:**

Alcaldessa accidental: Sra. Pilar Busquets Barceló

Regidors:

- Sr. Carles Pedrola Carreras

- Sr. Xavier Cros Verdaguer

* Sr. Narcís Bartis Bosch
* Sr. Lluís Freixa Macià
* Sr. Jaume Roura i Noguer
* Sr. Francesc Molina Jiménez

Excusen assistència: Joan Estarriola Vilardell i Consol Mas Torres

Hi assisteix, com a Secretària de la Corporació, la Sra. Maria Grau i Pagès.

L’Alcaldessa Acc. obre l’acte públic i es procedeix a tractar els assumptes inclosos a l’ordre del dia .

**1r.- APROVACIO ACTA ANTERIOR.-**

Els membres de la Corporació disposen d’una fotocòpia de l’esborrany de les actes celebrades els dies 26 de setembre i 26 d’octubre de 2011, que són aprovada per unanimitat i sense cap esmena.

**2n.- RESOLUCIONS DE L’ALCALDIA I DESPATX OFICIAL**

El Sr. Alcalde dóna compte al Ple de les resolucions d’alcaldia núm. 122 a la 143/2011 i de l’última correspondència oficial arribada, de la que cal destacar:

* Escrit de l’ACM en la que comuniquen el nou president de l’Associació.
* Escrit de Dipsalut en el que informen sobre la instal·lació de dos desfibriladors en el municipi.
* Escrit de la Junta Electoral de Zona informant dels partits polítics que se’ls ha adjudicat la col·locació de pancartes i cartells de publicitat electoral.
* Escrit de Prodaisa en el que ens comuniquen les lectures dels comptadors d’aigua del tercer trimestre de 2011.
* Escrit de la Presidència del Govern en el que comuniquen la tramesa de l’acord del Ple sobre la immersió lingüística a les escoles de Catalunya, al Departament d’Ensenyament.
* Escrit del cap del servei d’inspecció i control d’instal·lacions elèctriques que informen sobre la propera convocatòria del PERC.
* Informe favorable de l’ACA sobre el projecte de condicionament de la Ctra. GI-V-5132 de Banyoles a Vilavenut.
* Escrit de la Creu Roja informant sobre l’elecció del nou president.
* Escrit del Consorci de Benestar Social sobre la presidència del Consorci.
* Escrit de l’Institut Català de l’Energia sobre la realització d’un Pla de l’Energia i Canvi Climàtic de Catalunya 2012-2020.
* Escrit de la Fundació Esclerosi Múltiple en el que agraeixen la col·laboració a la campanya “Mulla’t per l’esclerosi múltiple”.
* Escrit de la Direcció General d’Ordenació del Territori i Urbanisme en el que comuniquen que han iniciat els treballs de redacció del Pla director urbanístic del patrimoni industrial de les conques dels rius Anoia, Llobregat, Ter, Cardener i Fluvià.

El es dóna per assabentat.

**4t.- APROVACIÓ MAPA DE CAPACITAT ACÚSTICA DEL MUNICIPI DE FONTCOBERTA**

El mapa de capacitat acústica de Fontcoberta s’ha realitzat amb l’assistència tècnica del Servei per a la Prevenció de la Contaminació Acústica i Lluminosa del Departament de Territori i Sostenibilitat, Debeacústica com a empresa col·laboradora del Departament i el Consell Comarcal del Pla de l’Estany, i amb l’objectiu de regular els nivells de soroll global i com a instrument per a la gestió ambiental del soroll.

Es proposa prendre l’acord d’aprovar-lo inicialment i sotmetre’l a exposició pública durant un termini de 30 dies a efectes d’examen i reclamacions.

Es debat el tema i per unanimitat, s’acorda:

1.- Aprovar inicialment el mapa de capacitat acústica del municipi de Fontcoberta.

2.- Exposar-lo al públic durant un termini de 30 dies a efectes d’examen i reclamacions.

**5è.- APROVACIÓ CORRECCIÓ CONTRIBUCIONS ESPECIALS C/MARE DÉU FONT.**

Pren la paraula la Sra. Pilar Busquets i explica que el dia 1 de juny de 2011 va finalitzar l’obra de reurbanització del C/Mare de Déu de la Font, executada sota els criteris de la direcció facultativa. Durant l’obra es varen efectuar ajustos com a conseqüència del pressupost, que han afectat la reurbanització dels vials perpendiculars al C/Mare de Déu de la Font.

El càlcul efectuat de les contribucions especials havia inclòs les actuacions en els vials perpendiculars que travessen el C/Mare de Déu de la Font.

Per aquest motiu el tècnic municipal ha emès un informe de correcció de les contribucions especials d’un conjunt de veïns, i es proposa la seva aprovació.

Pren la paraula el regidor Sr. Lluís Freixa i pregunta si s’ha parlat amb els veïns? i si hi ha un import sobrant vol dir no s’ha fet una feina, i s’han invertit els diners en una altra obra?

La Pilar Busquets contesta dient que no entén el que pregunta, que en tot cas pot venir a l’ajuntament a mirar el pressupost de l’obra, que ella no ha estat en la comissió d’aquesta obra i ja se li contestarà en un altre Ple.

Es debat aquest tems, i es passa a la votació, i s’acorda per 4 vots a favor d’ERC i 3 en contra de CIU:

1r.- Aprovar les correccions de les contribucions especials reajustant els imports dels veïns dels vials perpendiculars al C/Mare de Déu de la Font afectats per aquestes circumstàncies.

2n.- Assumir l’Ajuntament, efectuades les oportunes comprovacions, aquesta correcció d’import 2.167,37, d’acord amb el càlcul següent de la nova contribució:

|  |  |  |  |  |  |
| --- | --- | --- | --- | --- | --- |
|  |  |  | INICIALS | EXEC. FINAL | DIFERÈNCIA |
| F-13 | JOSEP PRAT ARMENGOL | C/ Mare de Déu de la Font, 18 | 1.508,74 € | 1.352,39 € | 156,35 € |
| F-15 | JOAN FAJULA CARRERA | C/ Mare de Déu de la Font, 20 | 1.741,76 € | 1.545,54 € | 196,22 € |
| F-16 | DOMINGO PLANAS EXPOSITO | C/ Mare de Déu de la Font, 13 | 722,19 € | 406,79 € | 315,40 € |
| F-18 | ESTER PINATELLA SOLER | C/ Mare de Déu de la Font, 15 | 1.695,24 € | 1.351,55 € | 343,69 € |
| F-21 | ENRIC SOLER GRANÉS | C/ Mare de Déu de la Font, 34 | 1.446,66 € | 1.339,25 € | 107,41 € |
| F-23 | JORDI TRIAS MASDEU | C/ Mare de Déu de la Font, 36 | 1.094,34 € | 1.005,98 € | 88,36 € |
| F-31 | RAMON COMALADA BASSOLS | C/ Mare de Déu de la Font, 46 | 1.469,83 € | 1.442,46 € | 27,37 € |
| F-32 | JOAN CASAS ROURA | C/ Mare de Déu de la Font, 33 | 1.357,40 € | 1.147,63 € | 209,77 € |
| F-33 | ANTONIO LINARES MUÑOZ | C/ Mare de Déu de la Font, 48 | 1.167,81 € | 1.159,73 € | 8,08 € |
| F-34 | JOAQUIM PLANAS JOSÉ | C/ Mare de Déu de la Font, 39 | 3.043,19 € | 2.661,59 € | 381,60 € |
| F-36 | JOAQUIM PLANAS JOSÉ | C/ Mare de Déu de la Font, 39 | 1.292,30 € | 959,18 € | 333,12 € |
|  |  |  |  | DIFENC. TOTAL | 2.167,37 € |

**6è.- APROVACIÓ MODIFICACIÓ DE CRÈDIT NÚM. 1/2011**

Pren la paraula la Sra. Pilar Busquets i explica la modificació de crèdit núm. 1/2011 manifestant que havent-hi determinades despeses referides a operacions corrents que poden considerar-se necessàries i urgents, que no poden demorar-se, i no disposant de consignació pressupostària en les corresponents partides pel pagament de les mateixes, seria necessari realitzar una modificació de crèdit en el Pressupost de l’exercici/11 d’acord amb el que disposa l’art 177 del RDL 2/2004 de 5 de març.

Atès l’informe favorable de la Intervenció es proposa aprovar la modificació de crèdit núm. 1/2011.

|  |  |  |  |
| --- | --- | --- | --- |
|  |  |  |  |

|  |  |  |  |  |
| --- | --- | --- | --- | --- |
|  |  |  |  |  |
| **MODIFICACIÓ DE CRÈDITS DEL PRESSUPOST DE DESPESES NÚM 1 EXERCICI 2011** |  |  |  |  |
|  |  |  |  |  |
| **PRESSUPOST CORRENT** |  |  |  |  |
|  |  |  |  |  |
| **Núm.** | **Partida** | **Import Pressupost** | **Modificac.** | **Import Modificat** |
|  |  |  |  |  |
| 11.45.21000 | Manten camins rurals | 11.000,00 | 1.100,00 | 12.100,00 |
| 11.17.22610 | Despeses de jardineria | 7.912,63 | 3.500,00 | 11.412,63 |
| 11.16.22100 | Energia elèctrica | 65.000,00 | 10.150,00 | 75.150,00 |
|  |  |  |  |  |
|  |  | **83.912,63** | **14.750,00** | **98.662,63** |
|  |  |  |  |  |
|  | **TOTAL Modificació** |  | **14.750,00** |  |
|  |  |  |  |  |
| **TRANSFERÈNCIES:** |  |  |  |  |
|  |  |  |  |  |
| **PRESSUPOST CORRENT** |  |  |  |  |
|  |  |  |  |  |
| 11.92.22699 | Desp. serveis varis | 5.400,12 | -1.100,00 | 4.300,00 |
| 11.34.21200 | Funcion. Piscina mun. | 17.500,00 | -2.000,00 | 15.500,00 |
|  |  |  |  |  |
| **ROMANENT LÍQUID DE TRESORERIA 2010** |  |  | 11.650,00 | 11.650,00 |
|  |  |  |  |  |

Pren la paraula el regidor Sr. Francesc Molina i manifesta si les desviacions que hi ha són un tema difícil de preveure o bé què ha passat?

Contesta l’Alcadessa Acc. i diu que sí que la desviació més gran és la de l’energia elèctrica, que s’està estudiant, que la desviació podria venir de la part de la Ciutat Jardí, que les altres són petites variacions sense massa importància, ja que són transferències de partides.

Arribada la votació s’aprova la modificació de crèdit núm. 1/2011 per unanimitat.

**7è.- MOCIÓ PER L’ADHESIÓ DE FONTCOBERTA A L’ASSOCIACIÓ DE MUNICIPIS PER LA INDEPENDÈNCIA.**

Els membres de la Corporació disposen de la còpia de la següent moció:

El 10 d’abril de 2011 finalitzava a Barcelona un moviment popular que reclamava exercir el dret autodeterminació a partir de realitzar una consulta impulsada per la ciutadania en la que es preguntava a la població sobre l’acceptació d’una Nació Catalana independent dins la Unió Europea. Aquest procés s’havia iniciat a Arenys de Munt el 13 de setembre de 2009. Aquella iniciativa va ser seguida per 554 municipis d’arreu del Principat, donant la possibilitat de votar per la independència de la nostra nació a més de 900.000 catalans.

Tenint en compte que el dret a l’autodeterminació és un principi fonamental dels drets humans, qüestió aquesta que està recollida a la carta de les Nacions Unides, com també al Pacte Internacional dels Drets Civils i Politics ratificat per l’Estat espanyol el 27 de juliol de 1977, que en el seu Article 1 proclama:

*“Tots els pobles tenen dret a l’autodeterminació. En virtut d’aquest dret determinen lliurement el seu estatut polític i procuren també pel seu desenvolupament, econòmic, social i cultural.*

*Tots els pobles poden, per a les seves pròpies finalitats, disposar lliurement de llurs riqueses i de llurs recursos naturals sense perjudicar, però, cap de les obligacions que sorgeixen de la cooperació econòmica internacional basada en un principi de benefici recíproc, i també del dret internacional. En cap cas, un poble no pot ser privat dels seus mitjans de subsistència.*

*Els estats en aquest pacte, incloent-hi aquells que tenen responsabilitat d’administrar territoris no autònoms, i territoris en fideïcomís, promouran l’exercici del dret a l’autodeterminació i respectaran aquest dret d’acord amb les disposicions de la Carta de les Nacions Unides.”*

Tenint en compte que el Decret 1100/1996, de 2 d’abril, regula la constitució d’organitzacions associatives de les entitats locals de Catalunya per tal de protegir i promoure els seus interessos comuns i genèrics.

Tenint en compte que la llei municipal i de règim local de Catalunya aprovada pel Decret legislatiu 272003 , de 28 d’abril, disposa en el seu Títol XI, articles 133 a 136, que els ens locals tenen dret d’associar-se en concordança amb el que disposa l’esmentat Decret 110/1996, abans de la votació , l’Alcaldessa Accidental llegeix la carta que va escriure el Sr. Alcalde, i que es transcriu a continuació:

El dia 31 d’octubre del present 2011, no podré assistir al Ple ordinari, Ple que el presidirà la 1ª Tinent d’alcalde, la Pilar Busquets. Un compromís adquirit des de fa temps m’ho impedeix.

En aquest Ple es debatrà la moció per a l’ inclusió del nostre municipi a la **Associació de Municipis per a la Independència.** Donada la importància i la transcendència d’aquesta moció, he entrat aquesta carta a l’ajuntament i voldria que fos llegida just abans del seu debat.

El motiu és simple; deixar ben clara i sense cap mena de dubte la meva postura favorable a la independència del meu País, Catalunya , i de l’ inclusió del nostre municipi en aquesta associació. De raons no me’n falten; el partit ERC que represento, el de l’actual equip de govern, ho recull com a premissa dins del seu ideari.

Això a banda, les recents enquestes del CEO ho testifiquen; Catalunya, en els darrers anys, està fent passes de gegant cap el seu alliberament nacional que es varen poder observar en la multitudinària manifestació del mes de juliol del 2010 amb la sortida al carrer d’un milió i mig de persones reclamant el dret a decidir; manifestació que va ser la culminació de tantes consultes populars sobre la independència que molts ajuntaments varen celebrar; entre ells el nostre amb un resultat de vots favorable que va sobrepassar el 90%.

Per altre banda, en aquest consistori hi ha representació de dos partits més; CDC i UDC que, atenent-nos també en la mateixa enquesta del CEO, la seva militància reclama, amb una gran majoria, l’alliberament nacional de Catalunya. Fins i tot , la iniciativa d’aquesta moció és de l’alcalde de Vic que és militant d’UDC.

Per tant crec que, els nostres conciutadans, no ens perdonarien deixar passar l’oportunitat de fer aquest pas que la ciutadania ens reclama i que el País necessita.

**Us demano que hi voteu a favor, tots , sense cap mena d’ambigüitat.**

Demano també que la votació sigui nominal i a ma alçada i que aquesta carta sigui inclosa en l’acte del ple.

Salut

Visca Catalunya Lliure!

Seguidament pren la paraula el Sr. Lluís Freixa i manifesta que el Sr. Alcalde li va dir que li explicaria aquest tema i no el va trucar. Que el Sr. Alcalde havia dit que tots els temes que s’havien de consensuar li demanaria, que creu que és un tema prou important per consensuar-lo i votar-hi a favor, i que una cosa és la intenció i l’altra la realitat.

Que el Sr. Alcalde havia dit que una setmana abans del Ple se’ls hi faria saber els temes que s’havien de consensuar, que quedi constància de que no el va trucar.

La Pilar Busquets comenta que hi ha altres temes també prioritaris i segurament se li va passar.

Seguidament es passa a la votació nominal i a ma alçada dels membres del consistori, i la moció és aprovada per unanimitat, adoptant els següents acords:

1r.- Manifestar la voluntat de l’Ajuntament de Fontcoberta de formar part, pels tràmits legals oportuns, del nucli de municipis que volen constituir una associació d’ens locals amb la denominació “MUNICIPIS PER LA INDEPENDÈNCIA”.

2n.- Designar al Sr. Alcalde, com a representant d’aquest Ajuntament en l’Associació. Quan el Sr. Alcalde no hi pugui assistir, mitjançant resolució expressa, podrà delegar aquesta representació en un regidor.

3r.- Comunicar el present acord a l’Ajuntament de Vic pel seu coneixement i als efectes oportuns, atès que l’entitat fou fundada pel ple municipal de Vic.

**8è.- PRECS I PREGUNTES.-**

Arribat el punt de precs i preguntes, pren la paraula el regidor Sr. Francesc Molina i manifesta que vol recordar el tema de la comissió econòmica, del calendari de les reunions.

L’Alcaldessa accidental respon que ja ho recorda i que ja l’avisarà.

A continuació pren la paraula el regidor Sr. Lluís Freixa i demana quin seguiment es fa a Melianta amb el tema del gas natural, i qui el segueix, si hi ha fiança per part de l’empresa per possible reparacions a posteriori, si hi ha calendari? Ja que no veiem un calendari correcte, van fent traces aquí i allà i no ho veuen clar. Demana que la resposta sobre aquest tema sigui ben clara, concisa i ben especificada, i que la resposta si volen pot esser escrita.

Pren la paraula la Pilar Busquets i diu que de calendari sí que n’hi ha i que també es fa un seguiment de l’obra per part dels tècnics municipals.

Segueix el Sr. Lluís Freixa i comenta que les obres que està realitzant l’empresa del gas natural al C/Mare de Déu de la Font, deixen l’entrada per vehicles i no per persones. Ho han demanat els veïns a l’Ajuntament o a l’empresa?

Se li contesta que es normal que s’hagi fet així, ja que per on entra el vehicle poden entrar-hi les persones, el revés no.

Seguidament La Pilar Busquets diu que no s’han presentat queixes de cap veí i que si algú ha tingut algun problema, ja ho deu haver solucionat amb l’empresa.

Pren la paraula el regidor Sr. Francesc Molina i demana si el Club Edén s’ha tancat i si se saben els motius?

Contesta la Sra. Alcaldessa Acc. i diu que si saben que ha tancat, però no saben els motius. Que el propietari del local s’ha posat en contacte amb l’Ajuntament i s’ha parlat d’obrir-hi una residència per a gent gran.

Pren la paraula el regidor Sr. Carles Pedrola i diu que es preferible que s’obri una llar de jubilats, que socialment és més agraït, però s’ha de modificar el planejament.

A continuació pren la paraula el regidor Sr. Jaume Roura i diu que aniria bé de fer una passada als marges dels camins rurals.

Es demana també si hi ha calendari per la neteja dels carrers de Melianta.

El regidor Xavier Cros contesta que sí encara que a vegades és alterada per diferents motius. S’ha incidit una mica més a la plaça de Catalunya, de les escoles, s’ha passat la màquina escombra per alguns carrers.. . .

El Sr. Lluís Freixa demana si els hi poden ensenyar el calendari

La Pilar Busquets contesta dient que la neteja és un tema prioritari en aquesta legislatura.

Seguidament pren la paraula el regidor Sr. Lluís Freixa i comenta que en el diari El Punt del diumenge dia 30 d’octubre va sortir publicada una entrevista amb el Sr. Alcalde on deia que el percentatge d’endeutament del municipi era d’un 60% i ell voldria saber quin valor absolut significa el 60%?

L’Alcaldessa Acc. contesta que en aquest moment no ho sap, però que ja li contestarà en un proper ple.

A continuació el Sr. Francesc Molina comenta que al costat del monòlit de Sant Galderic hi ha un vehicle estacionat amb un rètol de “Es ven”, i demana si hi ha alguna ordenança que reguli el tema d’estacionar vehicles amb aquests rètols, ja que no sigui un precedent i algun dia se n’hi trobin més d’un.

Contesta la Pilar Busquets i diu que no hi ha cap ordenança que reguli aquest tema i que el que es fa d’entrada es avisar els mossos d’esquadra.

I no havent-hi més assumptes a tractar l’Alcaldessa Accidental dóna per acabada la sessió, essent les vint-i-dues hores trenta-cinc minuts. Ho certifico.

Vist i Plau

L’Alcaldessa Acc.

Pilar Busquets i Barceló